《和唐人张为秋醉歌》
宋代·李纲

秋风愈凄紧，感此梁溪翁。烟水出砂石，风霜脱梧桐。

岁晏无与出，步屧携苍筇。俯视槛中菊，仰瞻峰顶松。

有酒聊自适，旋滴真珠红。长鲸吸百川，坐使玉樽空。

念古壮气激，怀家归兴浓。陶然不知醉，如堕烟雾中。

醉魂眇安往，梦渡江水东。髣髴生六翮，飘忽腾双龙。

醒来无所见，溪冷山重重。纱窗透残月，瓦枕来疏钟。

起视夜将阑，星河粲玲珑。乘风欲轻举，骨肉疑都融。

却思向来醉，岂离方寸地。长醉不用醒，萧然谢名利。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。